**อย. เร่งระดมหน่วยงานที่เกี่ยวข้องจัดการปัญหาขาดแคลนยารักษาโรคสมาธิสั้น**

### ยาเมทิลเฟนิเดต (methylphenidate) เป็นยารักษาโรคสมาธิสั้น ที่ทั่วโลกควบคุมเป็นวัตถุออกฤทธิ์ต่อจิตและประสาท ซึ่งจะมีการควบคุมกระบวนการผลิตและจำหน่ายที่เข้มงวดมากกว่ายารักษาโรคทั่วไป อีกทั้งปัจจุบันในประเทศไทยยังไม่สามารถผลิตยารักษาโรคสมาธิสั้นชนิดออกฤทธิ์นานได้ จึงจำเป็นต้องนำเข้าจากต่างประเทศ ประกอบกับความต้องการยากลุ่มนี้มีจำนวนเพิ่มขึ้น จึงทำให้เกิดความต้องการยาเกินกว่าปริมาณที่ผลิตได้ ส่งผลให้เกิดภาวะขาดแคลนยารักษาโรคสมาธิสั้นทั่วโลก

### นายแพทย์วิทิต สฤษฎีชัยกุล รองเลขาธิการคณะกรรมการอาหารและยา กล่าวว่า อย. ไม่นิ่งนอนใจกับปัญหาขาดแคลนยาดังกล่าว จึงเร่งหารือหน่วยงานที่เกี่ยวข้อง เช่น ราชวิทยาลัยจิตแพทย์แห่งประเทศไทย ชมรมจิตแพทย์เด็กและวัยรุ่น องค์การเภสัชกรรม ในวันที่ 6 กุมภาพันธ์ 2568 เพื่อติดตามและหาแนวทางเพิ่มเติมในการจัดการปัญหาการขาดแคลนที่เกิดขึ้น ซึ่งที่ประชุมได้เสนอแนะมาตรการสำคัญที่จะขอความร่วมมือ โดยให้สถานพยาบาลดำเนินการตามมาตรการการกระจายยาแบบควบคุมเพื่อลดปัญหาการสำรองยาเกินความจำเป็น และให้ราชวิทยาลัยจิตแพทย์แห่งประเทศไทยกำหนดแนวทางการรักษาที่สอดคล้องกับสถานการณ์ในปัจจุบัน รวมทั้งให้มีการใช้ยาที่ผลิตโดยองค์การเภสัชกรรมเพิ่มขึ้นเพื่อเป็นการทดแทนการนำเข้ายาดังกล่าว นอกจากนี้ อย. ได้ประสานผู้ผลิตในต่างประเทศเพื่อผลิตยาให้กับประเทศไทยเพิ่มเติม และเร่งการขึ้นทะเบียนยาทางเลือกตัวอื่นที่มีข้อบ่งใช้ในการรักษาโรคสมาธิสั้น

### รองเลขาธิการฯ อย. กล่าวเพิ่มเติมว่า อย. ได้รับทราบและมุ่งมั่นที่จะแก้ปัญหาดังกล่าวเชิงระบบ และจะนำข้อเสนอแนะจากทุกภาคส่วนมาปรับปรุงการบริหารจัดการยาให้มีประสิทธิภาพมากขึ้นทั้งในระยะสั้น และระยะยาว เพื่อให้เด็กไทยสามารถเข้าถึงยาที่จำเป็นได้อย่างทั่วถึง หากมีข้อสงสัยหรือปัญหาเรื่อง ยาขาดคราวในการรักษาโรคสมาธิสั้น สามารถสอบถามมายังกองควบคุมวัตถุเสพติด ผ่านช่องทาง โทรศัพท์ 02 590 7406

**\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\***

 **วันที่เผยแพร่ข่าว 6 กุมภาพันธ์ 2568 / ข่าวแจก 101 ปีงบประมาณ พ.ศ. 2568**